Οι παράγοντες που συμβάλλουν στη δημιουργία της διάδοσης από στόμα σε στόμα
Authors: Γεωργακαράκου Χρυσάνθη 
Published: August 2021

Η παρούσα διδακτορική διατριβή επιχειρεί να μελετήσει την δημιουργία της διάδοσης από στόμα σε στόμα στα πλαίσια της Τουρκικής τηλεοπτικής σειράς «Σουλεϊμάν ο Μεγαλοπρεπής». Συγκεκριμένα, αυτή η διατριβή επιδιώκει την επίτευξη τεσσάρων ερευνητικών στόχων. Εξετάζονται τρεις σημαντικές κατηγορίες παραγόντων οι οποίες είναι οι σκηνοθετικοί και σεναριογραφικοί παράγοντες, οι παράγοντες που οφείλονται στο μάρκετινγκ επικοινωνιών της παραγωγής και οι κοινωνικοί παράγοντες. Ο πρώτος ερευνητικός στόχος της έρευνας είναι η εύρεση εκείνων των παραγόντων που είναι πιο σημαντικοί για την παραγωγή της διάδοσης από στόμα σε στόμα για κάθε συγκεκριμένη κατηγορία παραγόντων αλλά και του συνόλου και των τριών κατηγοριών παραγόντων. Ο δεύτερος ερευνητικός στόχος επικεντρώνεται η εύρεση συσχετίσεων μεταξύ των παραγόντων για την παραγωγή της διάδοσης από στόμα σε στόμα και της συχνότητας παρακολούθησης της συγκεκριμένης σειράς καθώς και της συχνότητας συζήτησης για τη σειρά. Ο τρίτος ερευνητικός στόχος έγκειται στην ανεύρεση πιθανών υποκατηγοριών παραγόντων που περιέχονται μέσα στις τρεις βασικές κατηγορίες παραγόντων. Τέλος ο τέταρτος στόχος είναι η ανεύρεση στατιστικού μοντέλου που προβλέπει την πιθανότητα να παρακολουθήσει κάποιος ένα επεισόδιο ή απόσπασμα της τηλεοπτικής σειράς «Σουλεϊμάν ο Μεγαλοπρεπής». Ο τομέας της δημιουργίας διάδοσης από στόμα σε στόμα γύρω από συγκεκριμένες τούρκικες τηλεοπτικές σειρές που προβάλλονται στην ελληνική επικράτεια δεν έχει προκαλέσει το ενδιαφέρον των ερευνητών. Είναι η πρώτη φορά που εξετάζεται η δημιουργία της διάδοσης από στόμα σε στόμα γύρω από την Τουρκική τηλεοπτική σειρά «Σουλεϊμάν ο Μεγαλοπρεπής». Για την διεξαγωγή αυτής της έρευνας διανεμήθηκε ένα δομημένο ερωτηματολόγιο σε 1100 ανθρώπους. Η συλλογή 824 συμπληρωμένων ερωτηματολογίων είχε σαν αποτέλεσμα ένα ποσοστό ανταπόκρισης 75%. Η επεξεργασία των δεδομένων πραγματοποιήθηκε με τη χρήση του Στατιστικού Πακέτου για τις Κοινωνικές Επιστήμες (SPSS) Έκδοση 21.0. Σύμφωνα με τα αποτελέσματα της συγκεκριμένης έρευνας από το σύνολο και των τριών κατηγοριών παραγόντων ο παράγοντας που σημείωσε τον μεγαλύτερο βαθμό επίδρασης για την διεξαγωγή της διάδοσης από στόμα σε στόμα είναι η διαφήμιση της σειράς που έχει προβληθεί στην τηλεόραση. Ενδιαφέρον παρουσιάζει το γεγονός ότι η συχνότητα παρακολούθησης καθώς και η συχνότητα συζήτησης σχετικά με τη τηλεοπτική σειρά «Σουλεϊμάν ο Μεγαλοπρεπής» σχετίζονται με τους περισσότερους παράγοντες διάδοσης από στόμα σε στόμα. Η παραγοντική ανάλυση που εφαρμόστηκε στους σκηνοθετικούς και σεναριογραφικούς παράγοντες οδήγησε σε δυο υποκατηγορίες παραγόντων. Η παραγοντική ανάλυση που εφαρμόστηκε στους παράγοντες που οφείλονται στο μάρκετινγκ επικοινωνιών της παραγωγής οδήγησε σε μια και μοναδική υποκατηγορία παραγόντων. Τέλος η παραγοντική ανάλυση που εφαρμόστηκε στους κοινωνικούς παράγοντες οδήγησε σε τρεις υποκατηγορίες παραγόντων. Η παρούσα διδακτορική διατριβή διαπίστωσε επίσης την ύπαρξη ενός στατιστικού μοντέλου που προβλέπει την πιθανότητα κάποιος/α να δει κάποιο επεισόδιο ή απόσπασμα της συγκεκριμένης σειράς. Η διατριβή αυτή μπορεί να αποτελέσει ένα σημαντικό οδηγό στα χέρια της ανώτερης διοίκησης των καναλιών προκειμένου να την βοηθήσει στην βαθιά γνώση και κατανόηση των παραγόντων που αποδεικνύονται υπεύθυνοι για την παραγωγή μιας διάδοσης από στόμα σε στόμα. Αξίζει να σημειωθεί ότι η παρούσα μελέτη προσφέρει στα ανώτερα στελέχη των τηλεοπτικών σταθμών ένα χρήσιμο και πρακτικό εργαλείο πρόβλεψης. Είναι εφικτό μέσα από κάποιες επιπλέον αναλύσεις πάνω σε νέα δεδομένα αυτό το εργαλείο να μπορεί να εφαρμοστεί σε άλλες Τουρκικές τηλεοπτικές σειρές. Η παρούσα διδακτορική διατριβή θα μπορούσε να αποτελέσει ένα πολύτιμο οδηγό για τους ακαδημαϊκούς αφού θα μπορούσε να σταθεί ως αφετηρία για μελλοντική έρευνα.